**Jehvi** (igauņu: *Jõhvi*) ir stacija Igaunijā, Austrumviru apriņķa Jehvi pilsētā, dzelzceļa iecirknī Tapa—Narva un atrodas 46,3 km attālumā no Narvas, 86 km attālumā no Tapas, un 163,7 km attālumā no Tallinas. Jehvi stacija apkalpo starppilsētu pasažieru vilcienu satiksmi, kā arī veic dzelzceļa kravu operācijas. Jehvi pietur Tapas (Tallinas) un Narvas virzienā kursējošie starppilsētu pasažieru dīzeļvilcieni (2012. gadā 1 vilciena sastāva pāris dienā), kā arī starptautiskie tālsatiksmes vilcieni Tallina-Maskava un Tallina-Sanktpēterburga.

Vēsture
-------

Dzelzceļa vēsture Jehvi pilsētā ir cieši saistīta ar Baltijas dzelzceļa pirmsākumiem jau no 1870. gada. Būvējot dzelzceļu Jehvi muižas teritorijā, tika izveidota stacija Jēve (vācu: *Jewe*, krievu: *Йеве*), kas atradās 3 km uz austrumiem no muižas centra. Stacijas ēka tika būvēta pēc tipveida projekta un bija vairāku 1870. gadā celto stacijas ēku līdziniece (Šarlotenhofa, Baltijas osta u.c.)

20. gadsimta 20. gados, kad Jehvi jau bija ieguvusi patstāvīgas administratīvas vienības statusu (1917) tika nolemts izveidot dzelzceļa pieturas punktu Jehvi ciema centrā. 1929. gadā pašreizējās Jehvi stacijas vietā tika ierīkots pieturas punkts un uzbūvēts vienstāva koka pasažieru paviljons, bet pats pieturas punkts tika nosaukts par Jehvi ciemu (igauņu: *Jõhvi alev*), tā kā Jehvi nosaukums joprojām piederēja vecajai stacijai. 

1936. gadā pieturas punkts tika pārveidots par pilna apjoma dzelzceļa staciju ar manevru ceļiem, iekraušanas un izkraušanas rampām, noliktavām, kā arī kapitālu divstāvu mūra stacijas ēku. Stacija ieguva Jehvi nosaukumu, savukārt bijusī Jehvi stacija tika pārdēvēta par Toilu (igauņu: *Toila*).

Otrā pasaules kara laikā, vācu karaspēkam atkāpjoties, Jehvi stacijas ēka 1944. gada 18. septembrī tika uzspridzināta.

20. gadsimta 50. gadu sākumā Jehvi tika uzbūvēta jauna stacijas ēka. Tās arhitektūra tika ieturēta tolaik valdošajā Staļina klasicisma stilistikā. Tā ir monolīta vienstāva celtne ar fasādē simetriski izvietotām logailēm un pilastriem, ko noslēdz atika un masīva jumta dzega. Abos ēkas galos zemākas piebūves daļas. Fasādes svinīgumu pasvītro centrālais frontons, kā arī sandriki virs katras galvenā būvapjoma logailes. Identiska stacijas ēka šajā laika periodā tika uzbūvēta arī Jegevā.

Pašlaik Jehvi stacijas ēka netiek izmantota un notiek diskusijas par tās nojaukšanu, savukārt Otro pasaules karu pārdzīvojusi Toilas koka stacijas ēka pēc Toilas stacijas slēgšanas 20./21. gadsimta mijā tika nojaukta.

2011. gadā projekta „Reisiplatvormide viimine eurokõrgusele" ietvaros ar Eiropas Savienības Struktūrfondu līdzfinansējumu Jehvi stacijā tika izbūvēta jauna Eiropas standarta pasažieru platforma.

Attēlu galerija
---------------

* Jehvi stacijas ēka. 2012. gads.Jehvi stacijas ēka. 2012. gads.
* Jehvi stacijas sliežu ceļi. 2012. gads.Jehvi stacijas sliežu ceļi. 2012. gads.
* Jehvi stacijas ēka. 1936. gads.Jehvi stacijas ēka. 1936. gads.
* Jehvi ciema pieturas punkts. 1929. gads.Jehvi ciema pieturas punkts. 1929. gads.

Skatīt arī
----------

* Igaunijas pasažieru dzelzceļa pārvadājumi (austrumu virziens)

Ārējās saites
-------------

Toilas (bij. Jehvi) stacijas ēka 1996. gadā

Atsauces
--------

1. ↑  AS EVR Infra raudteerajatistel võimaldatavad operatsioonid 2011/2012
2. ↑  Avaleht | Edelaraudtee
3. ↑   Archived 2012. gada 4. decembrī, *Wayback Machine* vietnē. *GoRail* mājas lapa (igauniski)(angliski)(krieviski)
4. ↑   Jehvi stacijas hronoloģija (igauniski)(krieviski)
5. ↑   Archived 2014. gada 4. septembrī, *Wayback Machine* vietnē. Jehvi pilsētas vēsture (igauniski)(krieviski)
6. ↑   *Põhjarannik* 2011. gada 4. novembris (igauniski)

  


|  |  |  |
| --- | --- | --- |
| **Uz Tapu** |  | **Uz Narvu** |
|  Kohtla |  **Jehvi** | Oru  |